Martin Repinski

Martin Repinski (sündinud 6. augustil 1986 Kohtla-Järvel) on Eesti ettevõtja, taksojuht ja poliitik.

Ta oli Jõhvi vallavanem aastatel 2018–2019. Ta oli XIII Riigikogu liige 2015–2018 ja on XIV Riigikogu liige alates 2019. 

Ta sai maaeluministriks Jüri Ratase esimeses valitsuses, kuid otsustas mitmesuguste skandaalide tõttu peagi ametist tagasi astuda, millega temast sai Eesti iseseisvuse taastamise järgse aja lühima ametiajaga minister kuni 2019. aasta aprillini, mil väliskaubandus- ja infotehnoloogiaminister Marti Kuusiku ametiajaks jäi kaks päeva.

Martin Repinski on aastast 2012 Eesti Kitsekasvatajate Liidu juhatuse esimees, aastast 2013 Eesti Piimakäitlemistalude Liidu juhatuse liige ja aastast 2014 MTÜ Eesti Noortalunikud juhatuse liige. 19. jaanuarist 2017 kuni 27. septembrini 2018 oli Martin Repinski Rahvusooperi Estonia nõukogu liige.

Elulugu 
2005. aastal lõpetas Repinski Ida-Virumaa Kutsehariduskeskuse ja aastal 2010 kaugõppes Olustvere Teenindus- ja Maamajanduskooli. 2019. aastal lõpetas Repinski Mainori kõrgkooli finantsjuhtimise erialal.

Aastatel 2004–2005 töötas Repinski VR-Koda OÜ-s lihttöölisena, aastal 2005 Vesboard OÜ-s keevitajana. Aastatel 2006–2013 oli ta Maro Tervise Talu juhatuse liige, aastatel 2009–2015 oli ta oma kitsefarmi R Capital OÜ tegevjuht. 2012. aastast kuulub Repinskile Toila vallas Konju mõisa talus paiknev Eesti suurim kitsefarm, kus kitsepiima ja -juustu mahetootmise kõrval on kasvatatud ka lihaveiseid, alpakasid, küülikuid ja minihobuseid. Ühtlasi tegutseb farm turismiobjektina, mille külastatavust on ajakirjanduses nimetatud võrreldavaks Kohtla-Nõmme kaevandusmuuseumiga. Repinski on avanud ka kaks talupoodi, millest üks oli aastatel 2014-2016 Tallinnas ja teine asub kodukandis. Pärast Repinski ministriks saamist avalikustas Eesti Ekspress, et Konju talus toodetavad kitsejuustupallid, mida müüakse Eesti tootena, valmivad siiski Hollandi ettevõtte De Molkerei mittemahedast toormaterjalist, mis Eestis ümber voolitakse ja maitsestatakse. Repinski enda sõnul ostis tema firma Hollandi juustu, et tootevalikut mitmekesistada.

Repinski oli 19. oktoobrist 2004 kuni 9. oktoobrini 2013 Keskerakonna liige. 2013. aastal heideti Repinski Keskerakonnast välja, kuna ta kandideeris 2013. aasta kohalikel valimistel Illuka vallas valimisliidus Koduvald, ehkki samas vallas oli ka ühe kandidaadiga Keskerakonna nimekiri. "Need inimesed on teiste parteide ja ka valimisliitude nimekirjadesse minnes öelnud lahti Keskerakonna nende valimiste kampaania põhisõnumitest," põhjendas väljaheitmist Keskerakonna tollane peasekretär Priit Toobal. Uuesti kuulub Repinski Keskerakonda 6. märtsist 2015. Ta oli aastatel 2009–2015 Illuka vallavolikogu liige.

Aastatel 2015–2018 oli Martin Repinski Riigikogu XIII koosseisu liige Keskerakonna fraktsioonis. 2015. aasta Riigikogu valimistel sai ta 1556 häält. Tööjaotuse kohta talupidamise ja Riigikogu vahel on Repinski öelnud: "Olgem ausad − mind valiti riigikogusse mitte niivõrd mu poliitiliste lubaduste pärast, vaid selle töö eest, mis ma olin oma farmi rajamisel teinud. Kui ma selle farmi kaotan, siis kaob ka inimeste usaldus mu suhtes." Pärast ministriks saamist lubas ta siiski ettevõtte juhtimisest eemale jääda, andes selle üle uuele juhtkonnale.

2016. aasta jaanuaris teatas ajakirjandus, et Keskerakonna tööseminaril Pedase puhkemajas lõi Repinski riigikogu liiget ja endist Kiviõli linnapead Dmitri Dmitrijevi, kaitstes Siret Kotkat, keda Dmitrijev ahistas. Juhtum tuli avalikuks, kuna seminari järel lahkunud Dmitrijev sõitis samas Pedase külas kriminaalses joobes olles autoga teelt välja.

Veebruaris 2016 asus Martin Repinski juhtima Keskerakonna noortekogu vastloodud Ida-Virumaa klubi.

14. juunil 2016 hääletati Riigikogus avalduse "75 aastat juuniküüditamisest" asjus ning hääletamistulemuste järgi oli Repinski küll kohal, kuid jättis hääletamata, mis tekitas ajakirjanduses kõlapinda. Repinski selgitas viimast sellega, et istungi alguses oli ta kohal ja hääletas päevakorra esimest punkti, kuid küüditamiseteemalise hääletuse ajaks oli ta juba saalist lahkunud ja teel Ida-Virumaale.

19. novembril 2016 kinnitas Keskerakonna volikogu Repinski maaeluministri kandidaadiks Jüri Ratase valitsuses. Eelmist maaeluministrit Urmas Kruuset on Repinski kritiseerinud võimetuse eest valitsuses põllumajanduse eest seista. Repinski on avaldanud arvamust, et tema poleks hakanud põllumajandusministeeriumi nime maaeluministeeriumiks muutma, kuid kuni sisu ei muutu, pole mõtet seda ka tagasi muuta. Repinskist sai Eesti Vabariigi kõige lühema ametiajaga minister pärast iseseisvuse taastamist. 6. detsembril 2016 teatas Repinski, et astub maaeluministri kohalt tagasi.

2017 kohalikel valimistel sai poliitik 306 häält Jõhvist ning osutus omavalitsuse kõige populaarsemaks kandidaadiks. Juunis 2018 valiti Repinski Jõhvi vallavanemaks.

Pärast 2019. aasta valimisi paistis Repinski silma sellega, et vallandas Jõhvis mitmed kogenud vallaametnikud, keda tal hiljem ei õnnestunud asendada. Veidi pärast vallandamislainet lahkus Repinski ise Jõhvi vallavanema kohalt. Vallandatud ametnik Messurme Pissareva oli üks, kes otsustas ebaseadusliku vallandamise vaidlustada ja saavutas ka kohtus lõpliku võidu

Isiklikku 
Martin Repinskil on varasemast kooselust poeg. 

Tema abikaasa (30. aprillist 2017 – 2020) oli Siret Kotka. Oktoobris 2017 sündis poeg Morgan. 

2019. aasta mais tuli avalikus Repinski varem kahtlustatud afäär bikiinimiss Jekaterina Vassiljevaga. Varem kahtlustusi eitanud Repinski ütles, et afääri süüdistused Jekaterinaga on valimiseelne oponentide laim "See ei vasta grammigi tõele. Olen ka siin linna peal igasugu jutte kuulnud, aga arvan, et need on huvitatud isikute poolt tekitatud". Sama kinnitas ka tema abikaasa Siret Kotka, kes ütles, et ta süüdistused on ka tema kõrvu jõudnud, kuid Martin on aus inimene ja tema usaldab oma abikaasat. Paraku vaid veidi aega pärast valimisi tuli avalikuks, et kõlakad vastavad tõele ja Martin elab juba Jekaterina juures. Siret ise rohkem teemat kommenteerida ei soovinud ja edastas läbi erakonna kaaslase Enn Eesmaa, et nende abielu on tõepoolest sügavas kriisis.

16. jaanuaril 2020 andis Siret Kotka teada, et ta on Martin Repinskist ametlikult lahutatud.

Viited

Välislingid 
 Martin Repinski CV (Riigikogu kodulehel)
 Heiki Raudla. Noor talumees avas Eesti esimese kitselüpsiplatsi Maaleht, 1. märts 2012
 Heiki Raudla. Ida-Viru talunik: kitsepiim ostetakse kõik ära Maaleht, 3. jaanuar 2013
 Külli Kriis. Alpakad on parimad stressimaandajad Põhjarannik, 12. veebruar 2013
 Külli Kriis. Kitsetalu juustupallid valmivad käsitööna Põhjarannik, 8. september 2014
 Ambitsioonikas ettevõtmine Põhjarannik, 13. september 2014
 Külli Kriis. Eesti suurim kitsefarm areneb maailma suurimaks Põhjarannik, 13. september 2014
 Konju talu omanik tegi valimistel supertulemuse Äripäev, 2. märts 2015
 Erik Gamzejev. Keskerakond põlgas värske kangelase lähiminevikus ära Põhjarannik, 5. märts 2015
 Martin Repinski: uus valitsus alustas põllumeeste röövimisega Maaleht, 20. aprill 2015
 Erik Gamzejev. Jagades end kitsefarmi ja riigikogu vahel Põhjarannik, 19. september 2015
 Sirle Sommer-Kalda. Eesti toidu kuu tõi Konju kitsefarmi pealinna tippkoka Põhjarannik, 22. september 2015
 Ada Maltseva. Mahetootja Martin Repinski usub kitsedesse Linnaleht, 26. november 2015
 Suhtesahinad: Siret Kotka heitis paari kitsekasvatajast riigikogulase Martin Repinskiga? Delfi, 3. detsember 2015
 Liis Velsker. Repinski: lõin Dmitrijevit Siret Kotka kaitseks Postimees, 8. jaanuar 2016
 Savisaare soosikul ei õnnestunud Keskerakonna Ida-Viru piirkonna juhiks saada Põhjarannik, 18. veebruar 2016 
 Kaja Roomets. Martin Repinski: "Ma ei ole Sireti pärast ühtegi naist rasedana maha jätnud!" Õhtuleht, 15. märts 2016
 Martin Repinski. Martin Repinski ei ole kanepi seadustamise poolt! Põhjarannik, 29. märts 2016
 Boris Tuch. FOTOD! KITSEFARMI JUHT MARTIN REPINSKI: Kruuse ei saa põllumajandusest aru Pealinn, 2. mai 2016
 Millal tulevad pulmad? Martin Repinski: oleme Siretiga õnnelikult suhtes ja vaatame, mida aeg toob Delfi, 27. juuni 2016
 Lii Sammler. Eesti suurimast kitsekasvatajast saab maaeluminister. Kes ta selline on? Maaleht, 19. november 2016
 Koalitsiooni moodustajad jagasid ministrikohad ära. Maaeluministriks saab Martin Repinski Äripäev/Põllumajandus.ee, 19. november 2016
 Oliver Kund, Joosep Värk. Tulevane minister Repinski on korduvalt kihutanud Postimees, 21. november 2016
 Silja Lättemäe. Martin Repinski ei pääsenud võlgade tõttu aasta põllumehe konkursile Maaleht, 22. november 2016 
 Marian Männi. Säh sulle eestimaist: maaeluminister Martin Repinski kitsejuust tuleb Hollandist Eesti Ekspress, 22. november 2016
 Vidrik Võsoberg. Mees nagu metsapull: värske minister pakub Eesti meestele potentsirohtu 23. november 2016
 Ida-Virumaa keskerakondlased soovivad Repinski parteist väljaheitmist ERR, 22. oktoober 2020
 "ELA NAGU REPINSKI: rahvasaadik laseb maksumaksjal kinni maksta üürikorteri, kus ta enam ei ela" Õhtuleht, 20. veebruar 2022

Eesti ettevõtjad
Eesti Keskerakonna poliitikud
XIII Riigikogu liikmed
XIV Riigikogu liikmed
Eesti maaeluministrid
Sündinud 1986